钦定古今图书集成/理学汇编/文学典/第102卷 > 彭年
## 钦定古今图书集成/理学汇编/文学典/第102卷 > 彭年

按《明外史》本传：“‘年字孔嘉，长洲人也。父昉，举进士，授
新会知县，以不能其官罢归。归复不能其家，家日落，
年少而颖敏。昉取酒沃之曰：‘饮酒而已’。即读书得第，
复如乃翁何益’？年遂不受举子业，日读经史百家，为
文详赡，尤长记传颂诔，诗法唐，书法欧，名亚于文待
诏。丧父母，哀毁骨立，废产以营丧葬。苏州守王廷荐”
之督学御史杨宜宜聘入郡庠，而岁廪之，又檄赴乡
试。年乃一赴南京。登锺山，望大江而返，卒不受廪曰：
“此天子所以养俊乂者，吾安得食之。”家徒壁立，而多
贤豪长者游，然不肯一言干谒。人有所馈，非文字交，
虽升斗弗受。时相夏言尝聘为记室，辞不就。严嵩罢
相，以身后托奉百金为寿，亦谢不纳。丰仪玉立，醉益
恭谨，口不挂人臧否，乡人莫不爱重之。年六十二，预
卜死期，翛然而逝。所著有《隆池山樵集》。